Saai pleit by regering oor jagters | Maroela Media
Saai versoek dat die minister teen Vrydag duidelikheid oor die reisbeperkings vir jagdoeleindes aan die organisasie verskaf. (Foto: pixabay)
Die familieboerorganisasie Saai se regspan het 'n brief aan Barbara Creecy, die minister van omgewingsake, bosbou en visserye, gestuur oor die uitwerking van die jongste Covid-19-reisbeperkings op jagters in Suid-Afrika.
Maroela Media het berig dat Suid-Afrika se afsonderingsregulasies tot vlak 4 verskerp is in 'n poging om die derde vlaag Covid-19-infeksies te beperk.
As deel van dié regulasies is interprovinsiale reis vir ontspanning na en van Gauteng – wat tans die hoogste aantal nuwe Covid-19-gevalle het – verbied.
Saai versoek duidelikheid oor reisregulasies vir jagdoeleindes vir die volgende 14 dae asook vir die tydperk daarna, sou die inperking verleng word.
"Suid-Afrika is tans in die middel van 'n jagseisoen wat ekonomies gesproke 'n uiters belangrike tyd vir ons lede is," sê dr. Theo de Jager, uitvoerende voorsitter van Saai.
"Dit is boonop nóg belangriker gegewe die ekonomiese uitdagings wat Suid-Afrika weens die inperking in die gesig staar."
Saai wys in sy brief daarop dat Gauteng die tuiste van verskeie jag- en wildplase is wat finansieel op die jagseisoen staatmaak.
"Uiteraard maak talle beroepsjagters in Gauteng ook op dié jagseisoen staat en sal reisbeperkings hul vermoë om aan hulle gesinne te voorsien, verhinder."
De Jager is van mening dat jag veilig oor provinsiale grense kan geskied.
"Indien die aantal besoekers op 'n plaas beheer word, is die plaasomgewing een van die plekke waar sosiale afstand die maklikste gehandhaaf kan word. Dit vind boonop hoofsaaklik in die buitelug plaas wat 'n verminderde risiko vir die verspreiding van die virus is."
De Jager sê voorts indien jagters slegs in Gauteng mag jag, hulle gevolglik in groot getalle op bestaande jagplase in dié provinsie sal saamtrek.
"Dit het ook 'n beduidende invloed op verskeie jagplase buite Gauteng wat op jagters in dié provinsie staatmaak en weens die ingestelde reisbeperkings 'n reuseverlies aan inkomste sal ervaar.
"Ná 'n jaar van swak ekonomiese groei is die impak hiervan onmeetbaar."
Saai versoek dat die minister teen Vrydag duidelikheid oor die reisbeperkings vir jagdoeleindes aan die organisasie verskaf.
"Elke dag neem onsekerheid op jagplase en onder jagters toe en is bestaansjagters toenemend bekommerd dat hulle vervolg sal word indien hulle vir dié doeleindes reis."
Ek het lank voor my lisensies verval aansoek gedoen vir hernuwing van lisensies en nou kry ek n sms wat se my lisensies het verval – ek het bewys v betaling vir dit, kan hierdie nie in die konstitusionle hof beveg word nie. Duidelik gaan dit oor meer as net onbevoegdheid vd regering maar ook n doelbewuste plan tot ontwapening en onteigening v privaat eiendom dis mos iets wat ek wettiglik besit?
Ons regering voel vere vir die boere,terwyl die oorvol taxis heen en weer jaag en die sjebeens elke dag oop is vir besigheid.
Dit is van al die pleit dat ons in die gemors sit. Ons moes lankal standpunt in geneem het. Maar dit is mos iets wat ons nie kan doen nie. Die anc kommuniste lag vir ons
Weer eens gan die boere die enigstes wees wat vlak 4 gehoorsaam gaan wees en dit op die ken vat terwyl die res maak net wat hulle wil !! Die reels is vir een groep mense dis dit !!!